তথ্যবিবরণী নম্বর : ৪০৩৯

বর্তমানে মূল চ্যালেঞ্জ মানসম্মত প্রাথমিক শিক্ষা

 --- গণশিক্ষা প্রতিমন্ত্রী

ঢাকা, ৬ কার্তিক (২২ অক্টোবর) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, বিদ্যালয় গমনোপযোগী প্রায় সকল শিশুকে বিদ্যালয়ে ভর্তি করানো সম্ভব হয়েছে। এখন মূল চ্যালেঞ্জ মানসম্মত প্রাথমিক শিক্ষা।

 প্রতিমন্ত্রী আজ ঢাকা বিশ্ববিদ্যালয়ের নবাব নওয়াব আলী চৌধুরী সিনেট ভবনে রুম টু রিড বাংলাদেশ আয়োজিত ‘মানসম্মত শিক্ষা অর্জনে প্রাথমিক স্তরে পড়ার দক্ষতা ও অভ্যাস উন্নয়ন’ শীর্ষক মতবিনিময় সভায় প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, শিক্ষার্থীদের গাণিতিক মেধার উৎকর্ষ সাধনের জন্য আগামী বছর থেকে সারা দেশের সকল প্রাথমিক বিদ্যালয়ে গণিত অলিম্পিয়াড চালু করা হবে। ইতোমধ্যে পাইলটিং পদ্ধতিতে দেশের ৮০টি সরকারি প্রাথমিক বিদ্যালয়ে গণিত অলিম্পিয়াড চালু করা হয়েছে। তিনি বলেন, একটি দেশের সামগ্রিক উন্নয়নের জন্য বিজ্ঞান শিক্ষা আবশ্যক। আর বিজ্ঞান শিক্ষার মূল স্তম্ভ গণিত। শিক্ষার্থীদের মাঝে গণিত ভীতি দূর করার জন্যই গণিত অলিম্পিয়াড চালু করা হয়েছে।

 প্রাথমিক ও গণশিক্ষা সচিব মোঃ আকরাম আল হোসেন বলেন, শিক্ষার্থীদের বাংলা ও ইরেজি ভাষার দক্ষতা বাড়াতে এবছর সারা দেশে প্রাথমিক বিদ্যালয়গুলোতে চালু হয়েছে ওয়ান ডে ওয়ান ওয়ার্ড কর্মসূচি। এর আওতায় শিক্ষার্থীদের প্রতিদিন একটি ইংরেজি ও একটি বাংলা শব্দ শেখানো হচ্ছে ।

 মতবিনিময় সভায় প্রাথমিক শিক্ষা অধিদপ্তরের মহাপরিচালক ড. এ এফএম মনজুর কাদির বিশেষ অতিথি হিসেবে বক্তৃতা করেন, স্বাগত বক্তব্য রাখেন রুম টু রিড বাংলাদেশের কান্ট্রি ডিরেক্টর রাখী সরকার।

#

রবীন্দ্রনাথ/নাইচ/রফিকুল/জয়নুল/২০১৯/২১১৫ঘণ্টা

তথ্যবিবরণী নম্বর : ৪০৩৮

সম্প্রসারিত কার্ডিয়াক আইসিইউ এবং ওটি কমপ্লেক্স উদ্বোধন করলেন স্বাস্থ্যমন্ত্রী

ঢাকা, ৬ কার্তিক (২২ অক্টোবর) :

 স্বাস্থ্যমন্ত্রী জাহিদ মালেক আজ জাতীয় হৃদরোগ ইনস্টিটিউট ও হাসপাতালের সম্প্রসারিত আধুনিক কার্ডিয়াক আইসিইউ এবং ওটি কমপ্লেক্স-এর উদ্বোধনী ফলক উন্মোচন এবং পরিদর্শন করেছেন। এর ফলে ৭টি কার্ডিয়াক অপারেশন থিয়েটার এবং ৫০টি আধুনিক মানের আইসিইউ বেড বৃদ্ধি পেয়েছে। বর্তমানে এটিই এশিয়া মহাদেশের মধ্যে সবচেয়ে বড় কার্ডিয়াক আইসিইউ।

 মন্ত্রী এর পরে হাসপাতালে রোগীদের খোঁজ খবর নেন এবং জাতীয় হৃদরোগ হাসপাতালের ঊর্ধ্বমুখী সম্প্রসারণের কাজ, নির্মাণাধীন নতুন ৫০টি কেবিন ব্লক, হাসপাতালে দক্ষিণ পাশে পরিত্যক্ত জায়গা সংস্কার করে নতুন রাস্তা, নির্মাণাধীন নতুন ল্যাব কমপ্লেক্স ও হেল্পডেক্স পরিদর্শন করেন।

কার্ডিয়াক অপারেশন থিয়েটার ও আইসিইউ বেড বৃদ্ধি পাওয়ায় হৃদরোগীদের চিকিৎসা সেবার মান বহুলাংশে বৃদ্ধি পেয়েছে। এতে পূর্বের তুলনায় একসাথে অধিক সংখ্যক রোগীকে চিকিৎসা সেবা দেয়া সম্ভব হচ্ছে। প্রচলিত মানসম্মত হৃদরোগ সেবার পাশাপাশি বুকের পাজর না কেটে ছোট ছিদ্রের সাহায্যে কার্ডিয়াক অপারেশনের মতো অত্যাধুনিক পদ্ধতির অপারেশনও শুরু হয়েছে।

 অনুষ্ঠানে স্বাস্থ্য সেবা বিভাগের সচিব মোঃ আসাদুল ইসলাম, হাসপাতালের পরিচালক, চিকিৎসক, সেবক-সেবিকা এবং কর্মকর্তা-কর্মচারীরা উপস্থিত ছিলেন।

#

মাইদুল/মাহমুদ/রফিকুল/জয়নুল/২০১৯/২০৩০ঘণ্টা

তথ্যবিবরণী নম্বর : ৪০৩৭

জাপান যেতে অর্থ না দেয়ার পরামর্শ মন্ত্রণালয়ের

ঢাকা, ৬ কার্তিক (২২ অক্টোবর) :

 সরকারিভাবে যারা জাপানে যেতে ইচ্ছুক তাদের কোনো ধরনের অর্থ লেনদেন না করার জন্য সতর্ক করছে প্রবাসী কল্যাণ ও বৈদেশিক কর্মসংস্থান মন্ত্রণালয়। দেশটিতে যাবার জন্য মন্ত্রণালয়ের পক্ষ থেকে নির্ধারিত প্রশিক্ষণের ব্যবস্থা করা হয়েছে এবং প্রশিক্ষণপ্রাপ্তরাই শুধু জাপানে যেতে পারবেন।

 মন্ত্রণালয়ের উপসচিব কাজী আবেদ হোসেন স্বাক্ষরিত এক নোটিশে বলা হয়েছে, মন্ত্রণালয়ের নিয়ন্ত্রণাধীন জনশক্তি, কর্মসংস্থান ও প্রশিক্ষণ ব্যুরো (বিএমইটি) পরিচালিত টিটিসি থেকে সফলভাবে জাপানি ভাষা শিক্ষা কোর্স শেষ করে জাপান যেতে পারবেন। তবে, কোর্স শেষ করার পর আইএম জাপান এর পরীক্ষায় উত্তীর্ণ হতে হবে। এরপর সম্পূর্ণ বিনা খরচে টেকনিক্যাল ইন্টার্ন হিসেবে প্রশিক্ষণার্থীরা জাপান যাবে।

 যারা যেতে ইচ্ছুক তাদের শিক্ষাগত যোগত্যা এইচএসসি বা সমমান পাস হতে হবে। বয়স সর্বনিম্ন ২০, সর্বোচ্চ ২৮ বছর হবে। উচ্চতা পুরুষ কমপক্ষে ৫ ফুট ৪ ইঞ্চি এবং নারীর ক্ষেত্রে ৫ ফুট হতে হবে। প্রশিক্ষণার্থীকে অবশ্যই শারীরিক ফিটনেস থাকতে হবে। সরকারিভাবে যে প্রশিক্ষণ দেয়া হবে সেটির জন্য প্রশিক্ষণার্থীকে ১ হাজার টাকা কোর্স ফি দিতে হবে।

 এছাড়া মন্ত্রণালয়ের কোনো ব্যক্তি বা বাইরের কারো কাছে কোনো ধরনের আর্থিক লেনদেন না করতে মন্ত্রণালয় থেকে সতর্ক করা হচ্ছে।

 উল্লেখ্য, ৩২টি কারিগরি প্রশিক্ষণ কেন্দ্রে ছয় মাসের জাপানি ভাষা প্রশিক্ষণ কোর্স চলছে। জাপান ২০২৫ সালের মধ্যে ১৪টি সেক্টরে বাংলাদেশ-সহ ৯টি দেশ থেকে ৩ লাখ ৪০ হাজার জনবল নিয়োগ দেবে।

#

রাশেদুজ্জামান/ফারহানা/রফিকুল/জয়নুল/২০১৯/২০১৫ঘণ্টা

তথ্যবিবরণী নম্বর : ৪০৩৬

গৌহাটিতে স্টেকহোল্ডার্স মিটিংয়ে বাণিজ্যমন্ত্রী

টেরিফ ও নন-টেরিফ বাধা শিথিল করা প্রয়োজন

ঢাকা, ৬ কার্তিক (২২ অক্টোবর) :

 ভারত সফররত বাণিজ্যমন্ত্রী টিপু মুনশি বলেছেন, বাংলাদেশ ভারতের বৃহত্তম ব্যবসায়িক অংশীদার। দু’দেশের মধ্যে বাণিজ্য বেড়েই চলছে। ভারত সাফটার আওতায় বাংলাদেশকে বেশিরভাগ পণ্যে শুল্কমুক্ত সুবিধা প্রদান করছে। কিন্তু ভারত কর্তৃক আরোপিত টেরিফ ও নন-টেরিফ বাধা, খাদ্যপণ্যের টেস্টিং প্রক্রিয়া, ন্যূনতম রপ্তানি মূল্য নির্ধারণ প্রভৃতি কারণে বাংলাদেশ প্রত্যাশা অনুযায়ী ভারতে পণ্য রপ্তানি করতে পারছে না। এ সকল আইন শিথিল করা একান্ত প্রয়োজন।

 মন্ত্রী আজ ভারতের আসাম রাজ্যের গৌহাটিতে অনুষ্ঠিত ‘ইন্ডিয়া-বাংলাদেশ স্টেকহোল্ডার্স মিটিং’ এ এসব কথা বলেন।

 বাণিজ্যমন্ত্রী আরো বলেন, বাংলাদেশ এবং ভারতের মধ্যে অপরিকল্পিত যোগাযোগ ব্যবস্থা দক্ষিণ এশিয়ায় বাণিজ্য বৃদ্ধির জন্য বাধা। সাসেক (ঝড়ঁঃয অংরধ ঝঁন-জবমরড়হধষ ঊপড়হড়সরপ ঈড়ড়ঢ়বৎধঃরড়হ) এর আওতায় পারস্পরিক যোগাযোগ ব্যবস্থা উন্নয়নে বিবিআইএন মটরযান চুক্তি এবং ইনল্যান্ড ওয়াটার ট্রানজিট এন্ড ট্রেড প্রটোকল চুক্তি করা হচ্ছে। বাংলাদেশের চট্টগ্রাম ও মোংলা সমুদ্র বন্দর ব্যবহারের বিষয়ে এসওপি স্বাক্ষরিত হয়েছে। এখন সময় এসেছে এ উদ্যোগগুলোকে কাজে লাগিয়ে সুফল অর্জন করার।

 অনুষ্ঠানে উপস্থিত ছিলেন আসামের চিফ মিনিস্টার সর্বানন্দ সোনোওয়াল, ত্রিপুরার চিফ মিনিস্টার বিপ্লব কুমার দেভ, বাংলাদেশের প্রধানমন্ত্রীর অর্থনৈতিক বিষয়ক উপদেষ্টা ড. মসিউর রহমান, ভারত সরকারের রোড ট্রান্সপোর্ট এন্ড হাইওয়ে বিষয়ক প্রতিমন্ত্রী জেনারেল ভি কে সিং, আসাম সরকারের অর্থমন্ত্রী হেমন্ত বিশ্ব শর্মা এবং আসাম সরকারের শিল্প ও বাণিজ্যমন্ত্রী চন্দ্র মোহন পাটওয়ারী।

#

বকসী/মাহমুদ/সঞ্জীব/জয়নুল/২০১৯/২০১০ঘণ্টা

তথ্যবিবরণী নম্বর : ৪০৩৫

**‘১ মিনিটে নগদ অ্যাকাউন্ট’ সেবা উদ্বোধন**

ঢাকা, ৬ কার্তিক (২২ অক্টোবর) :

 বাংলাদেশের জনগণের জন্য আর্থিক সেবাখাতকে আরো সহজ ও নিরাপদ করতে বাংলাদেশ ডাক বিভাগের ডিজিটাল লেনদন ‘নগদ’-কে ‘পরিচয়’ অ্যাপ্লিকেশনের সাথে সংযুক্ত করে ‘১ মিনিটে নগদ অ্যাকাউন্ট’ সেবা উদ্বোধন করেছেন প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা সজীব আহমেদ ওয়াজেদ।

 ডাক ও টেলিযোগাযোগ মন্ত্রী মোস্তাফা জব্বারের সভাপতিত্বে আজ বাংলাদেশ সচিবালয়ে ডাক ও টেলিযোগাযোগ বিভাগের সম্মেলন কক্ষে ডাক ও টেলিযোগাযোাগ বিভাগ আয়োজিত অনুষ্ঠানে প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা প্রধান অতিথি হিসেবে ‘১ মিনিটে নগদ অ্যাকাউন্ট’ সেবা উদ্বোধন করেন।

 এ সময় মুজিব বর্ষ উপলক্ষে বাংলাদেশ টেলিকমিউনিকেশন্স কোম্পানি লিমিটেড-বিটিসিএলের ফ্রি টেলিকম সেবারও উদ্বোধন করেন তিনি। এর মাধ্যমে বিটিসিএলের ল্যান্ডফোন সংযোগ বিনামূল্যে পাবেন সারা দেশের গ্রাহকরা। বিটিসিএলের এই সেবার পাশাপাশি নতুন একটি অ্যাপ্লিকেশনের উদ্বোধন করেন যার মধ্য দিয়ে বিটিসিএলের গ্রাহকরা ল্যান্ড ফোন সেবা নিয়ে তাদের অভিযোগ জানাতে পারবেন।

 অনুষ্ঠানে বাংলাদেশ টেলিফোন শিল্প সংস্থা টেশিসের দোয়েল ল্যাপটপের নতুন মডেলেরও উদ্বোধন করা হয়। পরে একই অনুষ্ঠানে বিশ্ব ডাক দিবস উপলক্ষে স্মারক ডাকটিকিটের অবমুক্ত করেন প্রধানমন্ত্রীর তথ্যপ্রযুক্তি বিষয়ক উপদেষ্টা। এছাড়াও টেলিটকের উদ্যোগে ডিজিটাল আর্কাইভের উদ্বোধন এবং নির্বাচনি ইশতেহার বাস্তবায়নে ডাক ও টেলিযোগাযোগ বিভাগের কর্মপরিকল্পনা মোড়ক উন্মোচন করেন তিনি।

 অনুষ্ঠানে অন্যান্যের মধ্যে উপস্থিত ছিলেন ডাক ও টেলিযোগাযোগ বিভাগের সচিব অশোক কুমার বিশ্বাস, বাংলাদেশ ডাক বিভাগের মহাপরিচালক সুধাংশু শেখর ভদ্র এবং থার্ড ওয়েব টেকনোলজিসের ব্যবস্থাপনা পরিচালক তানভীর আহমেদ মিশুক।

#

শেফায়েত/ফারহানা/রফিকুল/জয়নুল/২০১৯/২০০০ঘণ্টা

তথ্যবিবরণী নম্বর : ৪০৩৪

**ভোলার ঘটনা নিয়ে রং ছড়ালে কঠোর ব্যবস্থা**

 **--- তথ্যমন্ত্রীর হুঁশিয়ারি**

ঢাকা, ৬ কার্তিক (২২ অক্টোবর) :

 ‘ভোলার ঘটনা নিয়ে শান্তি বিনষ্টের উদ্দেশ্যে সামাজিক যোগাযোগ মাধ্যমে রং ছড়ালে সরকার কঠোর ব্যবস্থা নেবে’ বলে হুঁশিয়ারি উচ্চারণ করেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্মুদ।

 আজ রাজধানীর ধানমন্ডিতে আওয়ামী লীগ প্রচার কার্যালয়ে অল ইউরোপিয়ান আওয়ামী লীগ নেতৃবৃন্দের সাথে বৈঠকে প্রধান অতিথির বক্তৃতায় মন্ত্রী বলেন, ‘বাংলাদেশের মানুষ ধর্মভীরু, কিন্তু সাম্প্রদায়িক নয়, শান্তিপ্রিয় ও পরমতসহিষ্ণু। একটি মহল দেশের এই শান্তি ও সাম্প্রদায়িক সম্প্রীতি বিনষ্ট করার ষড়যন্ত্রে লিপ্ত। একজনের ফেসবুক আইডি হ্যাক করে ধর্মীয় বিদ্বেষমূলক পোস্ট দিয়ে অশান্তি-হানাহানি সৃষ্টি করাই ছিল তাদের উদ্দেশ্য। এদের চিহ্নিত করে আইনানুগ ব্যবস্থা এবং শান্তি বিনষ্টের উদ্দেশ্যে সামাজিক যোগাযোগ মাধ্যমে এ নিয়ে রং ছড়ালেও কঠোর ব্যবস্থা নেবে সরকার।’

 ড. হাছান মাহ্মুদ এ সময় বলেন, ‘মাননীয় প্রধানমন্ত্রীর নির্দেশে দেশে আওয়ামী লীগে যে শুদ্ধি অভিযান চলছে, বিদেশেও এ ধরনের অভিযানের মাধ্যমে দলকে অনুপ্রবেশকারীমুক্ত করা প্রয়োজন। আমি অল ইউরোপিয়ান আওয়ামী লীগকে শুদ্ধি অভিযান পরিচালনার আহ্বান জানাই।’

 অল ইউরোপিয়ান আওয়ামী লীগ প্রেসিডেন্ট এম নজরুল ইসলামের সভাপতিত্বে বৈঠকে সাধারণ সম্পাদক মজিবুর রহমান, বাংলাদেশ আওয়ামী লীগের আন্তর্জাতিক বিষয়ক সম্পাদক শাম্মী আহমেদ প্রমুখ বক্তব্য রাখেন।

 তথ্যমন্ত্রী অল ইউরোপিয়ান আওয়ামী লীগ সদস্যবৃন্দের প্রশংসা করে বলেন, ‘ইউরোপে সংগঠন করা সহজ নয়। আমি নিজে ইউরোপে ছিলাম। সেখানে আমাদের মতো দিনের হিসাব নয়, ঘণ্টা হিসাব। ঘণ্টা হিসাবে কাজকর্ম করে সংগঠনের জন্য সময় তারাই দিতে পারেন, যারা দলের জন্য অত্যন্ত দরদ অনুভব করেন। সেদিক থেকে অল ইউরোপিয়ান আওয়ামী লীগ নেতাকর্মীদের আমি অভিনন্দন জানাই, ধন্যবাদ জানাই।’

 অল ইউরোপিয়ান আওয়ামী লীগ প্রেসিডেন্ট তার বক্তৃতায় অল ইউরোপিয়ান আওয়ামী লীগের বিভিন্ন কর্মসূচি তুলে ধরেন। শেখ হাসিনা রচিত ‘শেখ মুজিব আমার পিতা’, শেখ রেহানা রচিত ‘জনসমুদ্রে এক মহামানব’ গ্রন্থ দু’টি ইউরোপীয় ভাষাগুলোতে অনুবাদ করে নতুন প্রজন্মের কাছে তুলে ধরা, বঙ্গবন্ধু, শেখ হাসিনা ও মুক্তিযুদ্ধের ওপর তথ্যচিত্র বিভিন্ন শহরে প্রচার এ কর্মসূচির আওতাভুক্ত বলে নজরুল ইসলাম জানান।

#

আকরাম/মাহমুদ/সঞ্জীব/জয়নুল/২০১৯/১৯৩০ঘণ্টা

তথ্যবিবরণী নম্বর : ৪০৩৩

**শক্তিশালী নেতৃত্ব ও রাজনৈতিক স্থিতিশীলতা বাংলাদেশকে উন্নয়নের মডেল করে তুলেছে**

 **--- আইনমন্ত্রী**

ঢাকা, ৬ কার্তিক (২২ অক্টোবর) :

 মারাকাস সফররত আইন, কিচার ও সংসদ বিষয়ক মন্ত্রী আনিসুল হক বলেছেন, শক্তিশালী নেতৃত্বের পাশাপাশি সুশাসন, রাজনৈতিক স্থিতিশীলতা, সুষ্ঠু সামষ্টিক অর্থনৈতিক নীতি এবং সঠিক উন্নয়নের অগ্রাধিকার বাংলাদেশকে উন্নয়নের এক অনন্য মডেল করে তুলেছে।

 মরক্কোর প্রাচীন রাজধানী মারাকাসে দ্বিতীয় আন্তর্জাতিক বিচার সম্মেলনে মন্ত্রী আজ এসব কথা বলেন। ‘জাস্টিস এন্ড ইনভেস্টমেন্ট : চ্যালেঞ্জ এন্ড স্টেকস’ প্রতিপাদ্যকে সামনে রেখে ২১ ও ২২ অক্টোবর এই সম্মেলন অনুষ্ঠিত হয়।

 সম্মেলনে মন্ত্রী বলেন, ২০০৯ সাল থেকে বাংলাদেশ আর্থ-সামাজিক উন্নয়নের ক্ষেত্রে অভূতপূর্ব ও অসাধারণ সাফল্য অর্জন শুরু করে এবং তথাকথিত ‘তলাবিহীন ঝুড়ি’ থেকে এখন বিস্ময়কর উন্নয়নের দেশে পরিণত হয়েছে। ফলস্বরূপ, বিশ্ব সম্প্রদায় বাংলাদেশকে উন্নয়নের রোল মডেল হিসাবে স্বীকৃতি দিতে শুরু করেছে।

 আনিসুল হক বলেন, সরকার বাংলাদেশকে ২০২১ সালের মধ্যে মধ্যম আয়ের দেশে এবং ২০৪১ সালের মধ্যে উন্নত দেশে রূপান্তর করতে অঙ্গীকারবদ্ধ। সেজন্য সরকার বিনিয়োগ বৃদ্ধির বিভিন্ন পদক্ষেপ নিয়েছে। সরকারের এ উন্নয়ন দর্শনের ওপর ভিত্তি করে বাংলাদেশে এখন একটি বিশাল আর্থ-সামাজিক রূপান্তর শুরু হয়েছে।

#

রেজাউল/মাহমুদ/সঞ্জীব/জয়নুল/২০১৯/১৯১০ঘণ্টা

তথ্যবিবরণী নম্বর : ৪০৩২

**বাংলাদেশ আন্তর্জাতিকভাবে সুসম্পর্ক রাখায় বিশ্বাস করে**

 **--- নৌপরিবহন প্রতিমন্ত্রী**

ঢাকা, ৬ কার্তিক (২২ অক্টোবর) :

 নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, সেফ ফিশিং ডিক্লারেশন- ২০১২ (নিরাপদ মৎস্য আহরণ ঘোষণা) বিষয়ে বাংলাদেশ প্রতিশ্রুতিবদ্ধ। উপকূলে নিরাপদ মৎস্য আহরণের পরিবেশ তৈরিতে বিশ্বের সব দেশের দায়িত্ব রয়েছে। বাংলাদেশ বিশ্বের সকল দেশের সঙ্গে সুসম্পর্ক রাখায় বিশ্বাস করে এবং আন্তর্জাতিক সব আইনের প্রতিও শ্রদ্ধাশীল।

 প্রতিমন্ত্রী গতকাল স্পেনের মালাগায় আন্তর্জাতিক নৌ সংস্থা (আইএমও) আয়োজিত মন্ত্রী পর্যায়ের কনফারেন্সে এসব কথা বলেন।

 মালাগা শহরের ভূমধ্যসাগরের তীরবর্তী অঞ্চল তরমালিনোতে তিন দিনব্যাপী এ সম্মেলন গতকাল শুরু হয়েছে। ১৭৬টি দেশের মন্ত্রী পর্যায়ের প্রতিনিধিরা এতে অংশ নেন। বিশ্বের ৭৬টি দেশের নৌপরিবহন মন্ত্রী এতে যোগ দেন। এ সম্মেলনের মূল উদ্দেশ্য হচ্ছে ২০১২ সালের কেপটাউন ঘোষণায় গৃহীত পদক্ষেপসমূহকে অনুসরণ করা এবং আইএমও কর্তৃক প্রণীত তরমালিনো কনভেনশনের অনুসমর্থনে ভূমিকা রাখা।

 আইএমও সভাপতি কিটাক লিন এতে সভাপতিত্ব করেন। অনুষ্ঠানে জাতিসংঘের সাগর বিষয়ক উপদেষ্টা পিটার টমসন উপস্থিত ছিলেন। বাংলাদেশের প্রতিনিধিদলে রয়েছেন নৌপরিবহন অধিদপ্তরের মহাপরিচালক কমডোর সৈয়দ আরিফুল ইসলাম, আইএমও’র বাংলাদেশের অস্থায়ী প্রতিনিধি ড. শাহনেওয়াজ এবং স্পেনে বাংলাদেশ দূতাবাসের কমার্শিয়াল কাউন্সিলর রেদওয়ান আহমেদ।

 কনফারেন্স শেষে বিশ্ব নেতৃবৃন্দ তরমালিনো ঘোষণায় নিরাপদ ও বৈধ মৎস্য আহরণে অনুপ্রাণিত করার জন্য আনীত কনভেনশনে অনুস্বাক্ষর করবেন।

#

জাহাঙ্গীর/ফারহানা/সঞ্জীব/জয়নুল/২০১৯/১৮১০ঘণ্টা

তথ্যবিবরণী নম্বর: ৪০৩১

**শিল্প কারখানার জন্য পেশাগত স্বাস্থ্য ও সেইফটি প্রোফাইল তৈরি করছে সরকার**

ঢাকা, ৬ কার্তিক (২২ অক্টোবর) :

 দেশে প্রথম বারের মতো পেশাগত স্বাস্থ্য ও সেইফটি-OSH প্রোফাইল তৈরি করছে সরকার। শ্রম ও কর্মসংস্থান প্রতিমন্ত্রী বেগম মন্নুজান সুফিয়ান এর সভাপতিত্বে সম্প্রতি জাতীয় শিল্প, স্বাস্থ্য ও সেইফটি কাউন্সিলের সভায় এই প্রোফাইলের খসড়া অনুমোদন দেয়া হয়।

 OSH প্রোফাইলে দেশের কারখানার কর্মপরিবেশ, পেশাগত স্বাস্থ্য ও সেইফটি সংক্রান্ত সার্বিক চিত্র পাওয়া যাবে। OSH প্রোফাইল প্রণয়ন সম্পর্কে শ্রম প্রতিমন্ত্রী বলেন, এই প্রোফাইল দেশের শিল্প কারখানার প্রকৃত অবস্থা জানার প্রামাণ্য দলিল। এর মাধ্যমে শিল্প খাতের অগ্রগতি একটি ধাপ এগিয়ে গেল। এর মাধ্যমে কারখানার কর্মপরিবেশ স্বাস্থ্য, নিরাপত্তার উন্নতি, অগ্রগতির চিত্র পাওয়া যাবে এবং পদক্ষেপ গ্রহণ সহজ হবে। তিনি বলেন, সরকার রাজশাহীতে OSH ইনষ্টিটিউট নির্মাণ করছে।

 OSH পলিসি, শ্রম আইনের সংশ্লিষ্ট ধারাসমূহ, কর্মক্ষেত্রের নিরাপত্তা, শ্রমিকের কল্যাণ এবং পেশাগত স্বাস্থ্য ও সেইফটি সংক্রান্ত অধিদপ্তরসমূহের কার্যক্রম সম্পর্কে জনসচেতনতা এবং উদ্ধুদ্ধকরণ কর্মসূচিসমূহ, বিভিন্ন মালিক-শ্রমিক সংগঠনসমূহের কার্যক্রম, শিশুশ্রম নিরসন, কারখানায় ডে-কেয়ার সেন্টার এবং নিরাপত্তা কমিটি সংক্রান্ত যাবতীয় বিষয়সমূহ এ প্রোফাইলে সংযোজন করা হয়েছে।

 পেশাগত স্বাস্থ্য ও সেইফটি প্রোফাইলের ওপর ভিত্তি করে পরবর্তীতে পেশাগত স্বাস্থ্য ও নিরাপত্তা সংক্রান্ত জাতীয় কর্মপরিকল্পনা প্রণয়ন করা হবে। OSH প্রোফাইল প্রণয়ন এবং প্রকাশনায় কলকারখানা ও প্রতিষ্ঠান পরিদর্শন অধিদপ্তরকে সহযোগিতা করছে আন্তর্জাতিক শ্রম সংস্থা।

#

আকতার/অনসূয়া/পরীক্ষিৎ/দীপংকর/শামীম/২০১৯/১৫২৯ ঘণ্টা

তথ্যবিবরণী নম্বর: ৪০৩০

**একনেকে ৫টি প্রকল্প অনুমোদন**

ঢাকা, ৬ কার্তিক (২২ অক্টোবর) :

 জাতীয় অর্থনৈতিক পরিষদের নির্বাহি কমিটি (একনেক) প্রায় ৪ হাজার ৬ শত ৩৬ দশমিক ৮০ কোটি টাকা ব্যয় সংবলিত ৫টি প্রকল্প অনুমোদন করেছে। এর মধ্যে সরকারি অর্থায়ন প্রায় ১ হাজার ৪ শত ৭৬ দশমিক ৪ কোটি টাকা এবং বৈদেশিক ঋণ ৩ হাজার ১ শত ৬০ দশমিক ৭৬ কোটি টাকা।

 প্রধানমন্ত্রী এবং একনেক-এর চেয়ারপারসন শেখ হাসিনা-এর সভাপতিত্বে আজ শেরে বাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেওয়া হয়েছে।

 অনুমোদিত প্রকল্পসমূহ হলো: স্থানীয় সরকার, পল্লী উন্নয়ন ও সমবায় মন্ত্রণালয়ের ‘বহুমুখী দুর্যোগ আশ্রয়কেন্দ্র প্রকল্প (এমডিএসপি) (১ম সংশোধিত)’ প্রকল্প; পররাষ্ট্র মন্ত্রণালয়ের ‘সৌদি আরবের জেদ্দায় বাংলাদেশ চ্যান্সারি কমপ্লেক্স নির্মাণ’ প্রকল্প; সড়ক পরিবহন ও সেতু মন্ত্রণালয়ের ৩টি প্রকল্প যথাক্রমে ‘গুরুত্বপূর্ণ আঞ্চলিক মহাসড়ক যথাযথ মান ও প্রশস্ততায় উন্নীতকরণ (রংপুর জোন) (১ম সংশোধিত)’ প্রকল্প; ‘দর্শনা-মুজিবনগর আঞ্চলিক মহাসড়ক (আর-৭৪৯) উন্নয়ন’ প্রকল্প এবং ‘চাষাড়া-খানপুর-হাজীগঞ্জ-গোদনাইল-আদমজী ইপিজেড সড়ক নির্মাণ’ প্রকল্প।

 এছাড়া স্বাস্থ্য ও পরিবার কল্যাণ মন্ত্রণালয়ের ‘ন্যাশনাল ইনস্টিটিউট অভ্ ল্যাবরেটরি মেডিসিন এন্ড রেফারেল সেন্টার স্থাপন (২য় সংশোধিত) (৫ম দফা মেয়াদ বৃদ্ধি)’ প্রকল্পটি ব্যয় বৃদ্ধি ব্যতিরেকে মেয়াদ বৃদ্ধির প্রস্তাব অনুমোদন দেওয়া হয়েছে।

 পরিকল্পনামন্ত্রী এম এম মান্নান; সড়ক পরিবহন ও সেতু মন্ত্রী ওবায়দুল কাদের; তথ্যমন্ত্রী ড. হাছান মাহমুদ; স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম; শিক্ষামন্ত্রী ডা. দীপু মনি; শিল্পমন্ত্রী নূরুল মজিদ মাহমুদ হুমায়ূন; গৃহায়ন ও গণপূর্ত মন্ত্রী শ ম রেজাউল করিম; পরিবেশ, বন ও জলবায়ু পরিবর্তন বিষয়ক মন্ত্রী মোঃ শাহাব উদ্দিন এবং সংশ্লিষ্ট মন্ত্রণালয়ের মন্ত্রী ও প্রতিমন্ত্রীবর্গ সভায় অংশগ্রহণ করেন।

 সভায় মন্ত্রীপরিষদ সচিব, প্রধানমন্ত্রীর মুখ্য সচিব, এসডিজি’র মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদুর/অনসূয়া/পরীক্ষিৎ/রেজ্জাকুল/শামীম/২০১৯/১৫২১ ঘণ্টা

তথ্যবিবরণী নম্বর: ৪০২৯

**১ম বর্ষ স্নাতক (সম্মান) ভর্তির রিলিজ স্লিপের আবেদন ২৭ অক্টোবর শুরু**

ঢাকা, ৬ কার্তিক (২২ অক্টোবর) :

 জাতীয় বিশ্ববিদ্যালয়ের ২০১৯-২০ শিক্ষাবর্ষের ১ম বর্ষ স্নাতক (সম্মান) ভর্তি কার্যক্রমে ১ম রিলিজ স্লিপের অনলাইন আবেদন আগামী ২৭ অক্টোবর বিকাল ৪ টা থেকে শুরু হয়ে ৩ নভেম্বর ২০১৯ রাত ১২ টা পর্যন্ত চলবে।

 ভর্তি কার্যক্রমে যে সকল প্রার্থী মেধাতালিকায় স্থান পায়নি, মেধা তালিকায় স্থান পেয়েও ভর্তি হয়নি অথবা মেধা তালিকায় ভর্তি হয়ে পরবর্তীতে ভর্তি বাতিল করেছে সে সকল প্রার্থী ১ম রিলিজ স্লিপে আবেদন করতে পারবে।

 বিস্তারিত জাতীয় বিশ্ববিদ্যালয়ের ওয়েবসাইট ([www.nu.ac.bd/admissions)](http://www.nu.edu.bd/admissions%20A_ev%20admissions.nu.edu.bd%29%20G) থেকে জানা যাবে।

#

ফয়জুল/অনসূয়া/পরীক্ষিৎ/রেজ্জাকুল/শামীম/২০১৯/১৫৩৩ ঘণ্টা

তথ্যবিবরণী নম্বর : ৪০২৮

**বছরের প্রতিটি দিন সড়ক নিরাপদে সকলকে সতর্ক থাকতে হবে**

 **- আইসিটি প্রতিমন্ত্রী**

ঢাকা, ৬ কার্তিক (২২ অক্টোবর) :

 তথ্য ও যোগাযোগ প্রযুক্তি  প্রতিমন্ত্রী জুনাইদ আহমেদ পলক বলেছেন, বছরের প্রতিটি দিন সড়ক নিরাপদ রাখতে হবে। এজন্য সতর্কতার সাথে যানবাহন চালাতে হবে।তিনি যাত্রীদের অ্যাপস ব্যবহারের মাধ্যমে রাইড শেয়ারিং করার আহ্বান জানিয়ে বলেন, অফলাইনে ট্রিপ নেয়া অত্যন্ত বিপদজনক।

 প্রতিমন্ত্রী আজ রাজধানীর একটি হোটেলে ‘জাতীয় নিরাপদ সড়ক দিবস-২০১৯’ উপলক্ষে ‘পাঠাও’ এবং এটুআই-এর ‘সেফটি ফার্স্ট’ আয়োজিত অনুষ্ঠানে প্রধান অতিথির বক্তৃতায় এসব কথা বলেন।

 অনুষ্ঠানে অন্যান্যের মধ্যে বক্তৃতা করেন ‘পাঠাও’ এর ব্র্যান্ড অ্যাম্বাসেডর সংসদ সদস্য মাশরাফি বিন মর্তুজা,প্রতিষ্ঠানটির প্রধান নির্বাহী কর্মকর্তা হুসেইন মুহাম্মদ ইলিয়াস।

 প্রতিমন্ত্রী বলেন, ১৯৯৩ সালের এই দিনে চিত্রনায়ক ইলিয়াস কাঞ্চন এক সড়ক দুর্ঘটনায় তাঁর পরিবারের সদস্যদের হারিয়েছিলেন। সেই দিনটিকে স্মরণে রেখে ২০১৬ সালে প্রধানমন্ত্রী ২২ অক্টোবরকে জাতীয় নিরাপদ সড়ক দিবস হিসেবে ঘোষণা করেন। আমাদের শুধু একদিন বা সাতদিন সড়ক নিরাপদ রাখলে হবে না। বছরের প্রতিদিনই আমাদের সতর্ক ও সচেতন থেকে সড়ক নিরাপদ রাখতে হবে।

 তিনি বলেন, সড়ক নিরাপদ রাখতে হলে আমাদের তিনটি ‘ই’এর দিকে বিশেষভাবে নজর দিতে হবে। এডুকেশন, ইঞ্জিনিয়ারিং এবং এনফোর্সমেন্ট। সড়ক নিরাপত্তা সম্পর্কে সবাইকে জানতে হবে, সড়কের প্রকৌশলগত নিরাপত্তা নিশ্চিত করতে হবে এবং আইনের সঠিক প্রয়োগ করতে হবে। এ বিষয়ে চালক, যাত্রী ও আইন প্রয়োগকারী সবাইকে সচেতন ও সতর্ক থাকতে হবে।

 জাতীয় নিরাপদ সড়ক দিবস উপলক্ষে আয়োজিত সপ্তাহব্যাপী ক্যাম্পেইনের মাধ্যমে সচেতনতা বৃদ্ধি করতে ছয় হাজার হেলমেট চালকদেরকে বিনামূল্যে বিতরণ করবে পাঠাও। তাদের বনানী কার্যালয়ে সপ্তাহব্যাপী চলবে বিনামূল্যে রাইডারদের চক্ষু পরীক্ষা।

 অনুষ্ঠানে এসময় কয়েকজন টপ রাইডারের মাঝে হেলমেট বিতরণ করা হয়।

#

শহিদুল/অনসূয়া/পরীক্ষিৎ/আসমা/২০১৯/১৪৪০ ঘণ্টা

তথ্যবিবরণী নম্বর: ৪০২৭

**নদীতীরে জমি বা ফ্ল্যাট ক্রয়ে সতর্কীকরণ**

ঢাকা, ৬ কার্তিক (২২ অক্টোবর) :

 নৌপরিবহন মন্ত্রণালয়ের উদ্যোগে বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) ঢাকার চারপাশের নদী তীরের অবৈধ স্থাপনা অপসারণ করছে। বিআইডব্লিউটিএ ২০১০ সাল থেকে ২০১৯ সাল পর্যন্ত বুড়িগঙ্গা, তুরাগ, শীতলক্ষ্যা, ধলেশ্বরী ও বালু নদীর ১৭ হাজার ৯ শত ১টি ছোট বড় অবৈধ স্থাপনা অপসারণ করে প্রায় ৬ শত ৬৯ দশমিক ১৮ একর ভূমি উদ্ধার করেছে।

 বহু বেসরকারি হাউজিং সোসাইটি নদীর জায়গা অবৈধ দখল করে লিজ গ্রহিতাদের প্রতারিত করে প্লট কিংবা ফ্ল্যাট বরাদ্দ করেছে। এসব অবৈধ স্থাপনা অপসারণ করার ফলে প্লট গ্রহীতাগণও ক্ষতিগ্রস্ত হয়েছেন। নদীতীরবর্তী এ ধরণের হাউজিং প্রতিষ্ঠান থেকে প্লট বা ফ্ল্যাট বরাদ্দ নিয়ে প্রতারিত না হওয়ার জন্য নৌপরিবহন মন্ত্রণালয় সংশ্লিষ্টদের সতর্ক থাকতে অনুরোধ করেছে।

বিআইডব্লিউটিএ উল্লিখিত নদীসমূহের তীরভূমিতে সীমানা পিলার স্থাপন, তীররক্ষা কাজ, ওয়াকওয়ে, জেটি ও ইকোপার্কসহ আনুষঙ্গিক অবকাঠামো নির্মাণ এবং বনায়নের কার্যক্রম শুরু করেছে। এসব স্থাপনা রক্ষায় সহযোগিতা ও দেখভাল করার জন্য স্থানীয় জনগণ ও সুধিজনের দৃষ্টি আকর্ষণ করেছে নৌ মন্ত্রণালয়।

এ স্বেচ্ছাসেবামূলক কাজে আগ্রহি ব্যক্তি ও সংগঠনকে বিআইডব্লিউটিএ’র পরিচালক (বন্দর), ফোন-৯৫৫২৬৭৩ অথবা নৌপরিবহন মন্ত্রণালয়ের উপসচিব (টিএ), ফোন-৯৫৪৬০৭২ এর সাথে যোগাযোগ করে নাম ঠিকানা দেয়ার জন্য অনুরোধ করা হয়েছে।

#

জাহাঙ্গীর/অনসূয়া/পরীক্ষিৎ/দীপংকর/শামীম/২০১৯/১৪৩০ ঘণ্টা

Handout Number : 4026

**Foreign Minister calls upon French investors to invest in Bangladesh**

Paris, 22 October 2019:

Foreign Minister Dr. A K Abdul Momen called for French investment in Bangladesh –with focus on infrastructure, renewable energy, waste management and ICT sectors. He made this call to the French businessmen when he participated at the Bangladesh-France Economic Forum organized by the Senate of France in Paris yesterday.

Foreign Minister explained the advantages that Bangladesh offers as an investment destination like infrastructure for setting up industries, FDI-friendly regulations, one-stop services, ease of remittance of profit, availability of skilled workforce at very competitive wages etc. Dr. Momen highlighted the successes of Bangladesh in becoming a middle-income country and the roadmap to become a developed country, while ensuring that the economic and social development takes place in an inclusive manner, leaving no one behind.

Ambassador of Bangladesh in Paris Kazi Imtiaz Hossain, Senator Jacky Deromedi and Senator Jerome Durain of French Senate as well as representatives of French Ministry of Europe and Foreign Ministry of France, Embassy of France in Dhaka, French Development Cooperation Agency, Business France and MEDEF International participated at the event. Representatives of private sector from both Bangladesh and France, as well as representatives from the relevant Government organizations like Bangladesh Investment Development Authority (BIDA), Bangladesh Economic Zones Authority (BEZA), Ministry of Commerce, Bangladesh Hi-Tech Park Authority and relevant French agencies also participated at the half-day long event.

Earlier in the day, Foreign Minister Momen held a meeting with Jean Baptiste Lemoyne, State Secretary, Ministry for Europe and Foreign Affairs of France and also in charge of French trade and investment. In the meeting with the French State Secretary, Foreign Minister Momen also raised the issue of the Rohingya crisis and requested France, along with other EU Members to exert pressure on Myanmar for the early repatriation of the Rohingyas to their homeland in Rakhine State in safe, dignified and sustainable manner.

#

Tohidul/Anasuya/Dipankar/Shamim/2019/1259 hours